Gero bat gaurdanik

Gero bat gaurdanik 2003an Mikel Laboak eta Ruper Ordorikak Igor Elortzaren hitzekin Korrikarako sortu zuen abestia da.

Ez Dok Amairu taldea Korrikaren 13. edizioan 

Mendebaldeko herrialde askotan 13 zenbakia zoritxarra ekartzen duen zenbakia dela, esaten da. Erreparoa izaten da batzuetan 13 zenbakiari (Triskaidekafobia).

2003koa Korrikaren hamahirugarren edizioa izan zenez, txantxetan, balizko zoritxarra horri aipamena eginez, abestian zehar lau aldiz errepikatzen den leloan Ez Dok Amairu mugimendua omendu zuten. 

 Ez dok hamairu! /  Ez da malefiziorik! / Herri bat /  Herri bat osorik /  Gero bat /  Gero bat gaurdanik

Malefiziorik ez dagoela azpimarratu nahi zuten AEKkoek, euskara eta euskal kultura aurrera aterako direla. Korrika hartako leloa 'AEKrekin Herri bat geroa lantzen' izan zen. Eta abestiaren izenburua Gero bat gaurdanik.

Zazpi letren dantza ('r', 'g', 'a', 'e', 'i', 'o', eta 'u') 
Hitz jolasgurak dira. Letren soinuekin Jolas fonetiko bat dute barruan.

Abestiaren zehar 'r', eta 'g' letrak etengabe ari dira jolasean bokal guztiekin, hamaika konbinazio sortzen dituzte. Konbinazio horiek hasieran soinu hutsak dira, baina gero hitzak ere osatzen dituzte, eta bukaeran esaldiak ere bai:

 Hasieran 'r' letraren soinu hutsak dira: Arr, Err, Irr, orr, urr
 Gero soinu horiek hitz bihurtzen dira: harri, herri, Irri, orri, urri
 Gero antzera gertatzen da 'g' letrarekin: Ga, Ge, Gi, go, gu
 Hitzak ere bihurtzen dira: gara, gero, gure...
 ... eta bukaeran esaldi ere bihurtzen dira: 'gara gure gero'
 Orduan dantza zoroan hasten dira zazpi letra horiek ('r', 'g', 'a', 'e', 'i', 'o', eta 'u'):  Geu gara harri / Geu urre gorri / Geu gure orri / Gure urri, gure irri / Harriz harri gora / Gure gero gura / Irriz gara / Gero, gu herri gara
 Gero berriro hasten da jolasa. Bokal guztiekin dantzan hasten da berriro 'r' letra, baina kasu honetan ez da 'rr' gogorra, 'r' biguna baizik: Ar, Er, Ir, or, ur
 Hitzak sortzen dira 'r' bigun eta bokalekin:  ari, eri, hiri ...
 Eta esaldia ere bai: Hara herri hori hiri!
 Azkenean 'g' eta 'r' letrek barruan hartzen dituzte bokalak banan banan: Gar, Ger, Gir, gor, gur
 Eta zuzenean sartzen dira esaldiak osatzeko jolasean:  Gar gorri / Gorgarri /  Gure herri / Geroaren egarri

Hitzak 
Igor Elortzaren hitzak dira 2003ko Korrikaren. abestiarenak.

2003ko Korrika 
Mauleko kioskoan abiatu zen Korrika apirilaren 4an eta Iruñean bukatu hilaren 13an. Jean Louis Davant euskaltzainak egin zuen lehenengo kilometroa.  

Korrika hasi baino hilabete t'erdi lehenago gertatu zen Euskaldunon Egunkariaren itxierak markatu zuen edizio hau. Mezua Egunkariko zuzendaria zen Martxelo Otamendik idatzi eta irakurri zuen Iruñeko Foruen plazan. Korrika amaitzen ari zela Nafarroako Gobernuak debekatu egin zuen Korrika herrialde hartan sartzea baina epaitegiek atzera bota zuten Gobernuaren erabakia.

Erreferentziak

Ikus, gainera 

 Korrika

Kanpo estekak 

 Korrika 13 bideoklipa "Gero bat gaurdanik" Mikel Laboa eta Ruper Ordorika (2003).

Korrika
2003ko abestiak